b'\n_START_ARTICLE_\nVuosi el\xc3\xa4m\xc3\xa4st\xc3\xa4\n_START_SECTION_\nJuoni\n_START_PARAGRAPH_\nPsykologi Gerri ja geologi Tom ovat olleet vuosikymmeni\xc3\xa4 naimisissa ja heid\xc3\xa4n harmoninen liittonsa on saapumassa el\xc3\xa4m\xc3\xa4n iltaan. Ty\xc3\xb6n lis\xc3\xa4ksi sis\xc3\xa4lt\xc3\xb6\xc3\xa4 el\xc3\xa4m\xc3\xa4\xc3\xa4n tuo puutarhapalstan hoitaminen ja sen antimista nauttiminen. Vuodenaikojen mukaan nelj\xc3\xa4\xc3\xa4n jaksoon jakautuva elokuva kertoo p\xc3\xa4\xc3\xa4parista ja heid\xc3\xa4n yst\xc3\xa4vist\xc3\xa4\xc3\xa4n, perheenj\xc3\xa4senist\xc3\xa4\xc3\xa4n ja ty\xc3\xb6tovereistaan; etenkin muut kuin Gerri ja Tom kohtaavat yksin\xc3\xa4isyytt\xc3\xa4, etsint\xc3\xa4\xc3\xa4, rakastumista ja menetyst\xc3\xa4.\n_START_SECTION_\nArvioita\n_START_PARAGRAPH_\nUuden Suomen Mikko Pielan mielest\xc3\xa4 \xe2\x80\x9dt\xc3\xa4ss\xc3\xa4 on Tshehovin n\xc3\xa4ytelmien tapaan klassikon aineksia\xe2\x80\x9d. Veteraaniohjaaja Leighin Vuosi el\xc3\xa4m\xc3\xa4st\xc3\xa4 on h\xc3\xa4nest\xc3\xa4 kyps\xc3\xa4n ihmisen teos: syv\xc3\xa4sti humaani ja viisas elokuva. Pieni muoto on Pielan arvion mukaan \xe2\x80\x9dt\xc3\xa4ytetty suurilla rakkauden, kuoleman ja luopumisen aiheilla, alkoholismista ja yksin\xc3\xa4isyydest\xc3\xa4 puhumattakaan\xe2\x80\x9d._NEWLINE_Episodi-lehden Essi Peltola arvioi Leighin rakentaneen \xe2\x80\x9dhienovaraisen ja monivivahteisen draaman, jossa jokainen kaipaava katse ja ep\xc3\xa4varma tai liioitellun m\xc3\xa4\xc3\xa4r\xc3\xa4tietoinen kahvikupin nosto mutruisille huulille on merkityksellinen\xe2\x80\x9d. Peltolan mukaan elokuva on \xe2\x80\x9dl\xc3\xa4pitunkevan kokonaisvaltainen tutkielma inhimillisyydest\xc3\xa4 ja tavallisista ihmisist\xc3\xa4, joista useimmat ovat liiankin todellisia, raadollisen aitoja\xe2\x80\x9d._NEWLINE_Vihre\xc3\xa4n Langan Lena Bj\xc3\xb6rklundin mukaan k\xc3\xa4sikirjoitusnokkeluus onneksi puuttuu t\xc3\xa4st\xc3\xa4 filmist\xc3\xa4. \xe2\x80\x9dElokuva on harvinaisen s\xc3\xa4vyk\xc3\xa4s ja j\xc3\xa4\xc3\xa4 viipyilem\xc3\xa4\xc3\xa4n mieleen. Leigh muistuttaa siit\xc3\xa4, ett\xc3\xa4 el\xc3\xa4m\xc3\xa4 on lyhyt ja ajattelemattomuuden seuraukset karuja.\xe2\x80\x9d'